አሜሪካ እና ሰሜን ኮሪያ የሚያደርጉትን ውይይትን ኢራን ተቸች
አሜሪካ እና ሰሜን ኮሪያ ያደርጋሉ ተብሎ የሚጠበቀውን ውይይት ኢራን ተችታለች፡፡ቴህራን ከፕሬዝዳንት ትራምፕ ጋር የሚደረገው ስምምነት አያስተማምንም ስትልም ነው ለፕዮንግያንግ መልእክቷን ያስተላለፈችው፡፡የኢራኑ የውጭ ጉዳይ ሚኒስትር ዋሽንግተን አንድ ወቅት ላይ ያደረገችውን ስምምነት ሌላ ግዜ ላይ ስታፈርስ እንዳሻትም ሀገራት በስምምነት ያጸደቁትን ተግባራት እንደዋዛ ለመሻር ትፈልጋለች ሲሉ ገልጸዋል፡፡የኢራኑን የኒውክለር ስምምነት ለማፍረስ የሚታደርገው ጥረትም ከዚሁ ጋር የሚያያዝ ነው፡፡ስለዚህም ይላሉ የውጭ ጉዳይ ሚኒስትሩ ሞሃማድ ጃቫድ ዛሪፍ፤ ሰሜን ኮሪያው የኒውክለር መርሃ ግብሯን እንዲትገታ ለማድረግ ፒዮንግያንግና ዋሽንግተን ለስምምነት የያዙት ቀጠሮ አሸዋ ላይ የሚሰራ ቤት እንደማለት ነው አሉ፡፡ምክኒያታቸው ደግሞ አሜሪካ ከጊዜያት በኋላ ሃሳቤን ቀይራለሁ ማለቷ አይቀሬ ነው የሚል ነው፡፡ ሚስተር ጃቫድ ባለፈው ቅዳሜ በኒውዮርክ ለፈረንሳይ ፕሬዝዳንት ኢማኑኤል ማክሮን እና ለጀርመኗ መራሂተ መንግስት አንጌላ መርከል ተናግሮአቸዋል የተባለም ከዚህው ጋር የሚያያዝ ነው፡፡መሪዎቹ ፕሬዝዳንት ትራምፕ ኢራን ላይ ማዕቀብ እጥላለሁ፤ የኢራን የኒውክለር ስምምነትም ይፈርሳል ከማለት እንዲቆጠቡ እንዲማጸኑላቸውም ጠይቆአቸዋል ነው የተባለው፡፡ፕሬዝዳንት ትራምፕ በኢራን ላይ የሚወርደውን አዲሱን ማዕቀብ አስመልክቶ ከአንድ ወር በኋላ ይፋ የሚሆኑ ነጥቦች እንዳሉዋቸው ተናግረዋል፡፡ይህ ከሆነ ደግሞ ከስድስት የዓለም ሃያላን ሀገራት ጋር አሜሪካ ያላትን ቃልኪዳን የሚጥስ በመሆኑ ሀገራቱ ከአሜሪካ ጋር እንዳይሰሩ ያደርጋል የሚል እምነት ነው የያዘችው ቴህራን፡፡ዋሽንግተን ግን በሚጣለው ማዕቀብ ዙሪያ ሌሎች የአውሮፓ አጋሮቿም አብሮአት በመስራት ግፊት እንደሚያሳድሩ ትተማመናለች፡፡ሚስተር ጃቫድ በኒውዮርኩ የተባበሩት መንግስታት ድርጅት ጠቅላላ ጉባኤ ላይ አሜሪካ የራሷን ሀላፊነት ሳትወጣ ሌላው ሀላፊነቱን መፈጸም አለመፈጸሙን የምትጠይቅ ሀገር ናት ሲሉም ነው የገለጿት፡፡እናም የእኔ የእኔ ነው የእናንተን ግን አካፍሉኝ የሚለውን መልዕክት ያዘለውን ስምምነት ለኢራንም ሆነ ለዓለም ህዝብ ማስተላለፍ ከባድ መሆኑንም ሚስተር ጃቫድ ተናግረዋል፡፡በተባበሩት መንግስታት ድርጅት የአሜሪካ አምባሳደር ኒኪ ሃለይ በበኩላቸው ከሰሜን ኮሪያው መሪ ኪም ጆንግ ኡን ጋር የሚያደርጉት የኒውክለር ስምምነት ከኢራን ጋር የተደረገው ስምምነት የፈጠረውን ችግር እንደማይደግም እተማመናለሁ ብለዋል፡፡በኢራኑ የኒውክለር ስምምነት ቴህራን ኢኮኖሚዋን ከማዕቀብ እንዲነቃቁ በማሰብ የሚሳኤል መርሃ ግብሯን የገታች ቢሆንም ትራምፕ ግን ይህን በዘመነ ባራክ ሁሴን ኦባማ የተፈረመውን ስምምነት ተችተዋል፡፡ሞሃመድ ጃቫድ ዛሪፍ ግን ለዚህም መልስ አላቸው፡፡ አሜሪካ ይህን ስምምነት የምታፈርስ ከሆነ ቴሄራን ሌሎች አማራጮችን ትመለከታለች፡፡ከስምምነቱ በመውጣት የኒውክለር መርሃ ግብሯን መጀመር ደግሞ አንዱ የቴሂራን አማራጭ መንገድ ሊሆን እንደሚችል ሚስተር ዛሪፍ አንስተዋል፡፡ እናም ግዜው ስደርስ ለህዝባችን የሚበጀውን እና ለብሄራዊ ደህንነታችን የሚሆነውን ውሳኔ እናስተላልፋለን ብለዋል፡፡ኢራን ሁል ግዜም የኒውክለር መርሃ ግብሯን የሚታውለው ለሰላማዊ አላማ ነው ያሉት ሚስተር ጃቫድ ሀገራቸው በኒውክለር መርሃ ግብሯ ቦምቦችን ለማምረትም ቅድሚያ አትሰጥም ብለው አሜሪካም ይህንን ስጋቷን ማቆም እንዳለባት የቴህራኑ የውጭ ጉዳ ሚኒስትር ጃቫድ ዛሪፍ አሳስበዋል፡፡/ሮይተርስ/